เงินคงคลังทะลัก2.78แสนล้านบาท
คลังแจง 10 เดือนปีงบประมาณ54เงินคงคลังทะลัก 2.78แสนล้านบาท ผลจากรัฐเก็บรายได้เพิ่มมากขึ้น
25 ส.ค. 2554

คลังแจง 10 เดือนปีงบประมาณ54เงินคงคลังทะลัก 2.78แสนล้านบาท ผลจากรัฐเก็บรายได้เพิ่มมากขึ้น
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยถึงฐานะการคลังของรัฐบาลตามระบบกระแสเงินสดในช่วง 10 เดือนแรกของปีงบประมาณ 2554 ว่า รัฐบาลมีรายได้นำส่งคลังทั้งสิ้น 1.49 ล้านล้านบาท สูงกว่าช่วงเดียวกันปีก่อนที่ 1.32 แสนล้านบาท หรือ 9.7% โดยเป็นผลมาจากเศรษฐกิจที่ขยายตัวอย่างต่อเนื่อง ทำให้การจัดเก็บรายได้รัฐบาลจาก 3 กรมจัดเก็บภาษี รวมทั้งการนำส่งรายได้จากรัฐวิสาหกิจและส่วนราชการอื่น ๆ เพิ่มมากขึ้น
ขณะที่การเบิกจ่ายเงินงบประมาณ อยู่ที่ 1.84 ล้านล้านบาท สูงกว่าช่วงเดียวกันปีก่อนที่ 3.59 แสนล้านบาท หรือ 24.3% ทำให้ดุลเงินงบประมาณขาดดุล อยู่ที่ 3.48 แสนล้านบาท เมื่อรวมกับดุลเงินนอกงบประมาณที่เกินดุลที่ 5.02 หมื่นล้านบาท ส่งผลให้รัฐบาลขาดดุลเงินสดรวม 2.98 แสนล้านบาท และรัฐบาลได้กู้เงินเพื่อชดเชยการขาดดุล ที่ 1.47 แสนล้านบาท ทำให้ดุลเงินสดหลังกู้ขาดดุลทั้งสิ้น 1.50 แสนล้านบาท และทำให้เงินคงคลัง ณ สิ้นเดือนกรกฎาคม 2554 มีจำนวน 2.78 แสนล้านบาท
"จากทิศทางภาวะเศรษฐกิจที่เติบโต และการจัดเก็บรายได้ที่ขยายตัวอย่างต่อเนื่อง กระทรวงการคลังมั่นใจว่า ณ สิ้นปีงบประมาณ 2554 รัฐบาลจะสามารถจัดเก็บรายได้สุทธิสูงกว่าเป้าหมายที่คาดการณ์ไว้ ซึ่งจะส่งผลให้ฐานะการคลังอยู่ในระดับที่มั่นคงมากขึ้น” นายนริศ กล่าว